N Á R O D N Á R A D A  S L O V E N S K E J R E P U B L I K Y

VI. volebné obdobie

Číslo: CRD – 1697/2014

1181

N á v r h

Zahraničného výboru Národnej rady Slovenskej republiky

**na prijatie**

Vyhlásenia Národnej rady Slovenskej republiky k situácii na Ukrajine

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

P r e d k l a d á :

Zahraničný výbor

Národnej rady Slovenskej republiky

### Bratislava september 2014

NÁRODNÁ RADA SLOVENSKEJ REPUBLIKY

VI. volebné obdobie

N á v r h

U z n e s e n i e

Národnej rady Slovenskej republiky

z .... septembra 2014

k Vyhláseniu Národnej rady Slovenskej republiky k situácii na Ukrajine

**Národná rada Slovenskej republiky**

**s c h v a ľ u j e**

Vyhlásenie Národnej rady Slovenskej republikyk situácii na Ukrajine tak, ako je uvedené v prílohe.

**Vyhlásenie Národnej rady Slovenskej republiky**

**k situácii na Ukrajine**

Národná rada Slovenskej republiky podporuje všetko úsilie medzinárodného spoločenstva, ktorého cieľom je dosiahnutie mierového riešenia konfliktu na juhovýchode Ukrajiny. Ďalšia studená vojna v Európe nie je v záujme nikoho. Vítame dohodu o prímerí dosiahnutú v Minsku medzi predstaviteľmi vlády Ukrajiny a predstaviteľmi povstalcov v Doneckej a Luhanskej oblasti. Dohoda o prímerí však nie je dostatočná na dosiahnutie udržateľného prímeria.

Národná rada Slovenskej republiky preto apeluje na všetkých účastníkov konfliktu, aby rešpektovali minskú dohodu o prímerí a aby svojím neuváženým konaním nespôsobili obnovenie bojov, zabíjanie ľudí a utrpenie civilného obyvateľstva.

Národná rada Slovenskej republiky je presvedčená, že na ceste na dosiahnutie trvalého mierového riešenia konfliktu treba hľadať obojstranne prijateľné kompromisy medzi vládou Ukrajiny a predstaviteľmi povstalcov v Doneckej a Luhanskej oblasti. Národná rada Slovenskej republiky apeluje na strany konfliktu, aby umožnili slobodné rozhodnutie občanov Ukrajiny a vykonanie nerušených, slobodných a demokratických volieb na celom území Ukrajiny, ako prioritný výraz tohto kompromisu. Zatiaľ je ešte stále čas na hľadanie dohôd, ktoré pomôžu mierovému riešeniu krízovej situácie na juhovýchode Ukrajiny.

Národná rada Slovenskej republiky od začiatku podporuje diplomatické riešenie súčasnej situácie na Ukrajine dohodou medzi Ukrajinou, Ruskou federáciou, Európskou úniou a Spojenými štátmi americkými rešpektujúcou zvrchovanosť a územnú celistvosť Ukrajiny.

Slovensko a Ukrajinu spájajú historické, kultúrne a medziľudské vzťahy a ich potenciál treba naďalej využívať. Slovensko si úprimne praje, aby Ukrajina bola slobodná, demokratická a prosperujúca krajina a chce s ňou aj v budúcnosti rozvíjať intenzívny politický dialóg a dynamickú spoluprácu v hospodárskej a iných oblastiach. Slovenská republika vždy podporovala a bude podporovať európsku orientáciu Ukrajiny a je pripravená jej poskytnúť expertnú pomoc. Avšak iba občania Ukrajiny ako zvrchovaný suverén v krajine môžu a musia slobodne rozhodnúť o zahraničnopolitickom smerovaní svojej krajiny.

**Dôvodová správa**

Postoje Slovenskej republiky vo vzťahu ku kríze na Ukrajine sú dlhodobo jasné a principiálne. Slovenská republika označuje za neprípustné silové ohrozovanie a porušovanie územnej celistvosti, zvrchovanosti a nezávislosti Ukrajiny. Konflikt na Ukrajine je vážny a zložitý problém, ktorého dopady môžu zasiahnuť rôzne oblasti života nielen Ukrajiny, ale celej Európy.

Zahraničný výbor Národnej rady Slovenskej republiky uznesením č. 118 a Výbor Národnej rady Slovenskej republiky pre európske záležitosti uznesením č. 136 na spoločnej schôdzi zo dňa 18. septembra 2014 odporučili Národnej rade Slovenskej republiky schváliť Vyhlásenie Národnej rady Slovenskej republiky k situácii na Ukrajine.